IZVEDBENI SKLEP KOMISIJE (EU) 2018/1524

z dne 11. oktobra 2018

o določitvi metodologije spremljanja in ureditev poročanja držav članic v skladu z Direktivo (EU) 2016/2102 Evropskega parlamenta in Sveta o dostopnosti spletišč in mobilnih aplikacij organov javnega sektorja

(notificirano pod dokumentarno številko C(2018) 6560)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive (EU) 2016/2102 Evropskega parlamenta in Sveta z dne 26. oktobra 2016 o dostopnosti spletišč in mobilnih aplikacij organov javnega sektorja (1) ter zlasti člena 8(2) in (6) Direktive,

ob upoštevanju naslednjega:

(1) Direktiva (EU) 2016/2102 določa skupne zahteve glede dostopnosti, da se zagotovi večja dostopnost spletišč in mobilnih aplikacij organov javnega sektorja, tako da so zaznavni, razumljivi, delujoči in robustni.

(2) Da bi organi javnega sektorja lažje izpolnili zahteve glede dostopnosti, bi moralo spremljanje izboljšati tudi ozaveščenost in spodbujati učenje v državah članicah. Zato in zaradi boljše preglednosti bi morala biti omogočena javna dostopnost splošnih rezultatov dejavnosti spremljanja v dostopnem formatu.

(3) Za izluščenje povednih in primerljivih podatkov je potrebna strukturirana predstavitev rezultatov dejavnosti spremljanja po različnih grozdih javnih storitev in ravneh uprave.

(4) Za lažje vzorčenje spletišč in mobilnih aplikacij, ki se spremljajo, bi moralo biti državam članicam dovoljeno, da sprejmejo ukrepe za vzdrževanje posodobljenih seznamov spletišč in mobilnih aplikacij, ki spadajo na področje uporabe Direktive (EU) 2016/2102.

(5) Za boljši družbeni učinek spremljanja se pri izbiri vzorca lahko uporabi pristop na podlagi tveganja, tako da se med drugim upošteva vpliv posebnih spletišč in mobilnih aplikacij, prejeta obvestila v okviru mehanizma za zagotavljanje povratnih informacij, rezultate prejšnjega spremljanja in podatke izvršilnega organa ter prispevke nacionalnih deležnikov.

(6) Ker naj bi se tehnologija za avtomatizirano spremljanje mobilnih aplikacij postopno izboljševala, bi morale države članice razmisliti o uporabi poenostavljene metode spremljanja, ki jo ta sklep določa za spletišča, tudi za mobilne aplikacije, pri čemer se upoštevata učinkovitost in cenovna dostopnost razpoložljivih orodij.

(7) Standardi in tehnične specifikacije iz člena 6 Direktive (EU) 2016/2102 bi morali biti podlaga za metodologijo spremljanja.

(8) Za spodbujanje inovacij, v izogib oviram na trgu in za zagotovitev tehnološke nevtralnosti metodologije spremljanja ta metodologija ne bi smela opredeljevati posebnih preskusov, ki se uporabijo za merjenje dostopnosti spletišč in mobilnih aplikacij. Namesto tega bi morala biti metodologija spremljanja omejena na določitev zahtev za metode, s katerimi se preveri skladnost in odkrije neskladnost z zahtevami glede dostopnosti iz člena 4 Direktive (EU) 2016/2102.

(9) Če določbe v zakonodaji države članice presegajo zahteve v standardih in tehničnih specifikacijah iz člena 6 Direktive (EU) 2016/2102, bi za boljšo primerljivost spremljanja morale države članice spremljati in poročati na način, ki prinaša razločljive rezultate glede skladnosti z zahtevami iz standardov in tehničnih specifikacij iz člena 6 Direktive (EU) 2016/2102.

(10) Primerljivost rezultatov spremljanja bi se morala zagotavljati z uporabo metodologije spremljanja in poročanja iz tega sklepa. Za spodbujanje dobrih praks in preglednosti bi morale države članice objaviti način spremljanja in omogočiti javno dostopnost vzporejanja v obliki korelacijske tabele, ki prikazuje, kako spremljanje in uporabljeni preskusi zajemajo zahteve iz standardov in tehničnih specifikacij iz člena 6 Direktive (EU) 2016/2102.

(11) Če države članice uporabijo možnost iz člena 1(5) in izključijo spletišča ter mobilne aplikacije šol, vrtcev ali jasli iz uporabe Direktive, bi morale uporabiti ustrezne dele metodologije spremljanja za spremljanje dostopnosti vsebine takih spletišč in mobilnih aplikacij, ki se nanašajo na bistvene spletne upravne funkcije.

(12) Ukrepi iz tega sklepa so v skladu z mnenjem odbora, ustanovljenega s členom 11(1) Direktive (EU) 2016/2102 –

SPREJELA NASLEDNJI SKLEP:

Člen 1 Predmet urejanja in področje uporabe Ta sklep določa metodologijo spremljanja skladnosti spletišč in mobilnih aplikacij organov javnega sektorja z zahtevami glede dostopnosti iz člena 4 Direktive (EU) 2016/2102. Ta sklep določa ureditve poročanja držav članic Komisiji o izidu spremljanja, vključno s podatki merjenja.

Člen 2 Opredelitev pojmov V tem sklepu se uporabljajo naslednje opredelitve pojmov: (1) „dostopni format“ pomeni elektronski dokument, ki izpolnjuje zahteve glede dostopnosti iz člena 4 Direktive (EU) 2016/2102; (2) „obdobje spremljanja“ pomeni časovno obdobje, v katerem države članice izvajajo dejavnosti spremljanja za preverjanje skladnosti ali neskladnosti vzorca spletišč in mobilnih aplikacij z zahtevami glede dostopnosti. Obdobje spremljanja lahko vključuje tudi opredelitev vzorcev, analizo spremljanja rezultatov in ureditev poročanja Komisiji.

Člen 3 Periodičnost spremljanja 1. Države članice spremljajo skladnost spletišč in mobilnih aplikacij organov javnega sektorja z zahtevami glede dostopnosti iz člena 4 Direktive (EU) 2016/2102 na podlagi metodologije iz tega sklepa. 2. Prvo obdobje spremljanja spletišč je med 1. januarjem 2020 in 22. decembrom 2021. Po prvem obdobju se spremljanje izvaja vsako leto. 3. Prvo obdobje spremljanja mobilnih aplikacij je med 23. junijem 2021 in 22. decembrom 2021. V prvem obdobju spremljanje mobilnih aplikacij vključuje rezultate, ki temeljijo na zmanjšanem vzorcu mobilnih aplikacij. Države članice si razumno prizadevajo za spremljanje najmanj tretjine števila iz točke 2.1.5 Priloge I. 4. Po prvem obdobju se spremljanje mobilnih aplikacij izvaja vsako leto na vzorcu, ki ga določa točka 2.1.5 Priloge I. 5. Po prvem obdobju je letno obdobje spremljanja za spletišča in mobilne aplikacije med 1. januarjem in 22. decembrom.

Člen 4 Področje uporabe in izhodišče za spremljanje 1. Države članice spremljajo skladnost spletišč in mobilnih aplikacij organov javnega sektorja z zahtevami glede dostopnosti iz člena 4 Direktive (EU) 2016/2102 na podlagi zahtev iz standardov in tehničnih specifikacij iz člena 6 Direktive (EU) 2016/2102. 2. Kadar zahteve glede dostopnosti iz določb zakonodaje države članice presegajo zahteve v standardih in tehničnih specifikacijah iz člena 6 Direktive (EU) 2016/2102, se spremljanje opravi na način, ki prinaša rezultate, v katerih se razlikuje med skladnostjo z zahtevami iz standardov in tehničnih specifikacij iz člena 6 Direktive (EU) 2016/2102 ter zahtevami, ki navedene zahteve presegajo.

Člen 5 Metode spremljanja Države članice spremljajo skladnost spletišč in mobilnih aplikacij organov javnega sektorja z zahtevami glede dostopnosti iz člena 4 Direktive (EU) 2016/2102 z uporabo: (a) metode poglobljenega spremljanja za preverjanje skladnosti, opravljene v skladu z zahtevami iz točke 1.2 Priloge I; (b) metode poenostavljenega spremljanja za odkrivanje neskladnosti, opravljene v skladu z zahtevami iz točke 1.3 Priloge I.

Člen 6 Vzorčenje spletišč in mobilnih aplikacij Države članice zagotovijo, da se vzorčenje spletišč in mobilnih aplikacij opravi v skladu z zahtevami iz točk 2 in 3 Priloge I.

Člen 7 Informacije o rezultatih spremljanja Če so bile ugotovljene pomanjkljivosti, države članice zagotovijo, da se organom javnega sektorja predložijo podatki in informacije o skladnosti z zahtevami glede dostopnosti v povezavi s pomanjkljivostmi njihovih zadevnih spletišč in mobilnih aplikacij v razumnem času in v formatu, ki organom javnega sektorja omogoča, da jih popravijo.

Člen 8 Oblika poročila 1. Države članice Komisiji predložijo poročilo iz člena 8(4) Direktive (EU) 2016/2102 v dostopnem formatu in v uradnem jeziku Evropske unije. 2. Poročilo vključuje izid spremljanja v zvezi z zahtevami iz standardov in tehničnih specifikacij iz člena 6 Direktive (EU) 2016/2102. Rezultati, povezani z zahtevami, ki navedene zahteve presegajo, se prav tako lahko vključijo v poročilo in se v takem primeru predstavijo ločeno.

Člen 9 Vsebina poročila 1. Poročilo iz člena 8(4) Direktive (EU) 2016/2102 vsebuje: (a) podroben opis načina izvedbe spremljanja; (b) vzporejanje v obliki korelacijske tabele, ki prikazuje, kako se uporabljene metode spremljanja nanašajo na zahteve iz standardov in tehničnih specifikacij iz člena 6 Direktive (EU) 2016/2102, vključno z vsemi bistvenimi spremembami metod; (c) izid vsakega obdobja spremljanja, vključno s podatki merjenja; (d) informacije, ki se zahtevajo po členu 8(5) Direktive (EU) 2016/2102. 2. Države članice v poročilih predložijo informacije, ki so podrobno navedene v navodilih iz Priloge II.

Člen 10 Periodičnost poročanja 1. Prvo poročilo zajema prvo obdobje spremljanja za spletišča in mobilne aplikacije, kot določa člen 3(2) in (3). 2. Nato poročila zajemajo obdobja spremljanja za spletišča in mobilne aplikacije med prejšnjimi in naslednjimi roki za poročanje iz člena 8(4) Direktive (EU) 2016/2102.

Člen 11 Dodatne ureditve poročanja Države članice poročilo objavijo v dostopnem formatu.

Člen 12 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 11. oktobra 2018 Za Komisijo Predsednik Jean-Claude JUNCKER

(1) UL L 327, 2.12.2016, str. 1.